Солтонкулова Шамши
Солтонкулова Шамши Саймачы. 1941-ж. Жумгал районундагы Кызыл-Ой айылында төрөлгөн.
 
Орто билимдүү. Мектепте лаборант, турмуш-тиричилик үйүндө бычмачы-тикмечи болуп иштеген. Анын уздук шыгы эрте ойгонгон. Ага таекеси Сулаймандын бүктөп жараткан кагаз оймолору зор таасир берген. Куурчак оюндары да, ага бычып-тиккен кийимдери, үлгү боюнча сайган сайма көчөттөрү, апасы Айшанын аруу буюм тайымдары Шамшинин уздук чыгармачылыгына шык берген. Шамши айыл ичине оюм-көчөттүн үлгүсүн таратат. Туш кийизине кара жердикти тандайт. Саргыч күрөң түс көркөм көчөттөрдү өзөк катары бери алып чыгып турат. Ортолук түрдү эндүү (60-65 см) алып, көчөттөрүн анча майдалабай жүрөкчөлөнтүп оюмдан оюм, чийимден чийим чыгарып, алардын сыртынан жээк көчөттөрдү «жарым кыялданта» чыгарат. Ар бир табакчада «жагалмай канат оюмун» «колтук көчөт» катарында түшүрүп, ал «четтик көчөттүн» «куш оюмунун» ичинен атайын ак түстө берилген «кочкор мүйүз оюму» бар «куш оюмуна» үндөшөт. Көчөт араларындагы «суусу» эндүү көрүнгөн көчөт табакчаларына шайкештенет. Туш кийиздери жалаң илме сайма (шибеге сайма) аркылуу түшкөндүктөн улам эскирген сайын чыйратылганы дааналанып кумай чөптөрүндөй көрүнөт. Кош капкалдырыктуу туш кийиздеринин ортолуктары ойдогудай тандалат. Кайын сиңдиси Жанбүбүгө анын саймачылык шыгы оогон.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Инсандар